BEGRUNDELSE

1. BAGGRUND FOR FORSLAGET

For at sikre den nødvendige retssikkerhed og ensartethed på det indre marked skal Det Blandede EØS-Udvalg indarbejde al relevant EU-lovgivning i EØS-aftalen så hurtigt som muligt efter vedtagelsen.

2. RESULTAT AF HØRINGER AF INTERESSEREDE PARTER OG KONSEKVENSANALYSER

EØS/EFTA-medlemsstaterne hilser forordning (EU) nr. 528/2012 om biocider velkommen. EØS/EFTA-staterne vil gerne inddrages i så tæt et samarbejde som muligt i Det Europæiske Kemikalieagenturs arbejde hermed, og EØS/EFTA-medlemsstaterne vil ikke blot efterkomme forordningen, men vil også gerne bidrage aktivt til arbejdet i medfør af forordning nr. 528/2012. Udkastet til Det Blandede EØS-Udvalgs afgørelse (vedlagt som bilag til forslaget til Rådets afgørelse) er blevet udarbejdet med dette in mente.

Kommissionen ønsker at understrege visse elementer i udkastet til Det Blandede EØS-Udvalgs afgørelse.

Det Blandede Udvalgs afgørelse vil træde i kraft senere i Liechtenstein end i de øvrige EFTA-stater.

Liechtenstein har en aftale med Schweiz om biocidholdige produkter. På grundlag af denne aftale behandler Schweiz Liechtensteins ansøgninger, og Liechtenstein godkender (eller forbyder) det relevante biocidholdige produkt.

Schweiz vil i nær fremtid tilpasse sin lovgivning på dette område til den nye udvikling i EU (forordning nr. 528/2012), og på denne baggrund vil den aftale, der er indgået mellem Liechtenstein og Schweiz om samarbejde om godkendelsesprocedurer for biocidholdige produkter, blive ajourført.

Denne løsning sikrer et højt beskyttelsesniveau for både menneskers og dyrs sundhed og for miljøet, samtidig med at det sikres, at indre marked er velfungerende, hvilket udtrykkeligt er nævnt som et af målene med forordningen.

I den forbindelse skal det understreges, at det med den foreslåede løsning ikke forbydes at markedsføre biocidholdige produkter, og at løsningen ikke er i strid med nogen af de frihedsrettigheder, der er garanteret af EØS-aftalen, navnlig de frie varebevægelser. Den medfører heller ikke fordrejning af konkurrencevilkårene inden for EØS.

Desuden foreslår EFTA tilpasninger, navnlig i forbindelse med EFTA-staternes deltagelse i koordinationsgruppens arbejde i medfør af artikel 35 i forordning nr. 528/2012 og i forbindelse med meddelelse af EU-godkendelser og tilsvarende beslutninger i EFTA-staterne.

3. JURIDISKE ASPEKTER AF FORSLAGET

Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter skal indarbejdes i EØS-aftalen.

Kommissionen forelægger udkastet til Det Blandede EØS-Udvalgs afgørelse til vedtagelse i Rådet som Unionens holdning. Kommissionen håber snarest muligt at kunne forelægge forslaget i Det Blandede EØS-Udvalg.

2013/0354 (NLE)

Forslag til

RÅDETS AFGØRELSE

om fastlæggelse af den holdning, der skal indtages på Den Europæiske Unions vegne i Det Blandede EØS-Udvalg om ændring af bilag II (Tekniske forskrifter, standarder, prøvning og certificering) til EØS-aftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde[1], særlig artikel 1, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Aftalen om Det Europæiske Økonomiske Samarbejdsområde[2] ("EØS-aftalen"), trådte i kraft den 1. januar 1994.

(2) I henhold til artikel 98 i EØS-aftalen kan Det Blandede EØS-Udvalg beslutte at ændre bl.a. bilag II hertil.

(3) Bilag II til EØS-aftalen indeholder særlige bestemmelser om tekniske forskrifter, standarder, prøvning og certificering.

(4) Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter skal indarbejdes i EØS-aftalen.

(5) Ved forordning (EU) nr. 528/2012 ophæves med virkning fra 1. september 2013 Europa-Parlamentets og Rådets direktiv 98/8/EF[3], der er indarbejdet i EØS-aftalen, og som derfor ophæves i henhold til aftalen med virkning fra 1. september 2013.

(6) Bilag II til EØS-aftalen bør derfor ændres i overensstemmelse hermed.

(7) Unionens holdning i Det Blandede EØS-Udvalg bør baseres på det vedhæftede udkast til afgørelse —

VEDTAGET DENNE AFGØRELSE:

Artikel 1

Den holdning, som skal indtages på Unionens vegne i Det Blandede EØS-Udvalg vedrørende den foreslåede ændring af bilag II til EØS-aftalen, baseres på det udkast til Det Blandede EØS-Udvalgs afgørelse, der er knyttet til denne afgørelse.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

BILAG

Udkast til

AFGØRELSE TRUFFET AF DET BLANDEDE EØS-UDVALG Nr.

af

om ændring af bilag II (Tekniske forskrifter, standarder, prøvning og certificering) til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde ("EØS-aftalen"), særlig artikel 98, og

ud fra følgende betragtninger:

(1) Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter[4] skal indarbejdes i EØS-aftalen.

(2) Ved forordning (EU) nr. 528/2012 ophæves med virkning fra 1. september 2013 Europa-Parlamentets og Rådets direktiv 98/8/EF[5], der er indarbejdet i EØS-aftalen, og som derfor skal udgå af EØS-aftalen med virkning fra 1. september 2013.

(3) Bilag II til EØS-aftalen bør derfor ændres —

VEDTAGET DENNE AFGØRELSE:

Artikel 1

Teksten til punkt 12n (Europa-Parlamentets og Rådets direktiv 98/8/EF) i kapitel XV i bilag II affattes således med virkning fra den 1. september 2013:

"32012 R 0528: Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).

Forordningens bestemmelser gælder i forbindelse med denne aftale med følgende tilpasninger:

a) EFTA-staterne deltager i arbejdet i Det Europæiske Kemikalieagentur ("agenturet"), som er etableret ved Europa-Parlamentets og Rådets forordning (EF) nr. 1907/2006.

b) Uanset bestemmelserne i protokol 1 til aftalen anses det i forordningen anvendte udtryk "medlemsstat(er)" for også at omfatte EFTA-staterne.

c) Hvad angår EFTA-staterne bistår agenturet i givet fald EFTA-Tilsynsmyndigheden eller EFTA's Stående Udvalg under udøvelsen af deres respektive opgaver.

d) I artikel 35 tilføjes følgende stykke:

"4. EFTA-staterne har ret til at deltage fuldt ud i koordinationsgruppens arbejde og har i denne gruppe samme rettigheder og forpligtelser som EU-medlemsstaterne, med undtagelse af stemmeret. EFTA-staternes deltagelse får fuld virkning ved koordinationsgruppens forretningsorden."

e) Følgende afsnit tilføjes i artikel 44, stk. 5:

"Når Kommissionen giver en EU-godkendelse eller beslutter ikke at give en EU-godkendelse, træffer EFTA-staterne samtidig og senest 30 dage efter Kommissionens retsakt tilsvarende beslutninger. Det Blandede EØS-Udvalg underrettes og offentliggør jævnligt lister over sådanne beslutninger i EØS-tillægget til Den Europæiske Unions Tidende."

f) I artikel 48 tilføjes følgende stykke:

"4. Hvis Kommissionen annullerer eller ændrer en EU-godkendelse, annullerer eller ændrer EFTA-staterne den tilsvarende beslutning."

g) I artikel 49 tilføjes følgende afsnit:

"Hvis Kommissionen annullerer en EU-godkendelse, annullerer EFTA-staterne den tilsvarende beslutning."

h) I artikel 50 tilføjes følgende stykke:

"4. Hvis Kommissionen ændrer en EU-godkendelse, ændrer EFTA-staterne den tilsvarende beslutning."

i) I artikel 75 tilføjes følgende stykke:

"5. EFTA-staterne har ret til at deltage fuldt ud i Udvalget for Biocidholdige Produkters arbejde og har i denne gruppe samme rettigheder og forpligtelser som EU-medlemsstaterne, med undtagelse af stemmeret."

j) I artikel 78 tilføjes følgende stykke:

"3. EFTA-staterne deltager i agenturets finansiering fra denne afgørelses ikrafttrædelse. I den forbindelse finder procedurerne i artikel 82, stk. 1, litra a), og protokol 32 til aftalen anvendelse med de fornødne ændringer."

k) I tilfælde af uenighed mellem de kontraherende parter vedrørende forvaltningen af disse bestemmelser finder del VII i aftalen anvendelse med de fornødne ændringer."

Artikel 2

Den islandske og den norske udgave af forordning (EU) nr. 528/2012, der offentliggøres i Den Europæiske Unions Tidendes EØS-tillæg, er begge autentiske.

Artikel 3

Denne afgørelse træder i kraft den , forudsat at alle meddelelser er indgivet til Det Blandede EØS-Udvalg, jf. EØS-aftalens artikel 103, stk. 1*.

[6] så vidt angår Liechtenstein, træder denne afgørelse i kraft samme dag eller på dagen for ikrafttrædelsen af den aftale, der er indgået mellem Liechtenstein og Schweiz om samarbejde om godkendelsesprocedurer for biocidholdige produkter i henhold til forordning (EU) nr. 528/2012, hvis dette er senere.

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den

På vegne af Det Blandede EØS-Udvalg

Formand Sekretærer for Det Blandede EØS-Udvalg

[1] EFT L 305 af 30.11.1994, s. 6.

[2] EFT L 1 af 3.1.1994, s. 3.

[3] EFT L 123 af 24.4.1998, s. 1

[4] EUT L 167 af 27.6.2012, s. 1.

[5] EFT L 123 af 24.4.1998, s. 1.

* [Ingen forfatningsmæssige krav angivet.] [Forfatningsmæssige krav angivet.]